АҞӘА, жәабран 13-Sputnik. Ҳаҭхәа ашьха амҵан иҟоу апарк Гьаргь Ӡиӡариа ихьӡ ахҵоуп, абри атәы иҳәеит ақалақьтә еизара ахада Дмитри Маршьан.
"Апарк ахьӡ аҭаразы ажәалагала ҟаиҵеит Аԥсны Аҭҵаарадыррақәа ракадемиа ахада Зураб Џьапуа, иара ашәҟәы ааишьҭит ақалақь ахадарахь, анаҩсан ақалақь ахада адепутатцәа рахь ашәҟәы иҩит ари азҵаара адепутатцәа ахәаԥшразы. Адепутатцәа зегьы еицҿакны иақәшаҳаҭхеит Ҳаҭхәа ашьха амҵан иҟоу апарк Гьаргь Ӡиӡариа ихьӡ ахҵара", - иҳәеит Маршьан.
Аҟәатәи ақалақьтә еизара адепутатцәа реилатәарақәа руак аҟны иазыӡбан Воронов имҩеи Аиааира апроспекти реихысырҭаҿы иҟоу апарк Аԥсни Урыстәылеи руаажәларратәи рполитикатәи усзуҩ Тарас Шамба ихьӡ ахҵазарц, аха 2014 шықәсазы ари апарк ихьӡ ахырҵахьан Гьаргь Ӡиӡариа.
"2014 шықәсазы адепутатцәа ирӡбхьан Воронов имҩаҟны ишьҭоу апарк Гьаргь Ӡиӡариа ихьӡ ахҵазарц, аха аӡбамҭа нагӡамызт, апаркқәа рсиаҟны иарбамызт, уи иахҟьаны уаанӡатәи аӡбамҭа аҟәыхын", - иҳәеит Маршьан.
Иара иазгәеиҭеит, Ҳаҭхәа ашьха амҵан иҟоу апарк Гьаргь Ӡиӡариа ихьӡ ахҵара шырҭаххаз иуацәеи-иҭынхацәеи, апарк шьҭоуп аҵарауаҩ дахьынхоз иҩны азааигәара.
Гьаргь Ӡиӡариа – еицырдыруа аԥсуа ҭоурыхҭҵааҩ-кавказҭҵааҩ, арҵаҩы, иналукааша ауаажәларратә усзуҩ, Аԥсны аҭҵаарадырратә, арҵаҩратә, насгьы ауаажәларратә-политикатә ԥсҭазаараҟны аҭыԥ ҷыда ааникылон. Гьаргь Ӡиӡариа аԥсуа ҭоурыхтә наука ашьаҭаркыҩцәа дреиуоуп.